РЕШЕНИЕ ЗА ИЗПЪЛНЕНИЕ НА КОМИСИЯТА
от 31 октомври 2013 година
за корекциите на годишното разпределено количество емисии на държавите членки за периода от 2013 до 2020 година съгласно Решение № 406/2009/ЕО на Европейския парламент и на Съвета
(2013/634/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение № 406/2009/ЕО на Европейския парламент и на Съвета от 23 април 2009 г. относно усилията на държавите членки за намаляване на техните емисии на парникови газове, необходими за изпълнение на ангажиментите на Общността за намаляване на емисиите на парникови газове до 2020 г. (1), и по-специално член 10 от него,
като има предвид, че:
(1)
За изпълнение на член 10 от Решение № 406/2009/ЕО годишното разпределено количество емисии за периода 2013-2020 г., определено в съответствие с Решение 2013/162/ЕС на Комисията (2), следва да се коригира в съответствие с количеството на:
-
квотите, които следва да бъдат издадени за инсталации, извършващи дейности, изброени в приложение I към Директива 2003/87/ЕО на Европейския парламент и на Съвета (3), които едва от 2013 г. са включени в схемата за търговия с емисии на Съюза (СТЕ на ЕС),
-
квотите, издадени по силата на решения на Комисията за одобряване на едностранното включване от страна на някои държави членки на допълнителни дейности и газове в схемата за търговия с емисии в съответствие с член 24, параграф 1 от Директива 2003/87/ЕО между 2008 и 2012 г., както и
-
квотите, които съответстват на инсталации, изключени от СТЕ на ЕС по силата на член 27 от Директива 2003/87/ЕО към 2013 г. за времето на изключването им.
(2)
При изчисляването на корекцията на годишното разпределено количество емисии на всяка държава членка бяха използвани според значимостта им данните, подадени от държавите членки в съответствие с член 9а, параграф 2 от Директива 2003/87/ЕО, както и онези, които се съдържат в решения на Комисията C(2011) 3798, C(2008) 7867, C(2009) 3032, C(2009) 9849 и C(2012) 497 за приемане на едностранно включване на допълнителни парникови газове и дейности от Италия, Нидерландия, Австрия, Латвия и Обединеното кралство в съответствие с член 24 от Директива 2003/87/ЕО, като се има предвид изключването от СТЕ на ЕС на инсталации с ниски емисии от Германия, Обединеното кралство, Франция, Испания, Хърватия, Словения и Италия в съответствие с член 27 от Директива 2003/87/ЕО, коригирани от Комисията с линеен коефициент 1,74 %.
(3)
Количеството от значение за прилагането на член 7 от Решение № 406/2009/ЕО следва да се изчислява като разлика между годишното разпределено количество емисии, установено в Решение 2013/162/ЕС, и корекциите, установени в настоящото решение. Ако стойността на корекцията е отрицателна, съответното количество следва да се изчисли, като се увеличи годишното разпределено количество емисии, както е посочено в Решение 2013/162/ЕС, с корекциите, установени в настоящото решение.
(4)
За да се гарантира съгласуваността между определянето на годишното разпределено количество емисии, съответните корекции и докладваните емисии на газове за всяка година, извършваните от всяка държава членка корекции на годишното разпределено количество емисии следва също да се изчисляват, като се прилагат стойностите на потенциала за глобално затопляне от четвъртия доклад за оценка на Междуправителствения комитет по изменение на климата, приет с Решение 15/CP.17 на Конференцията на страните по Рамковата конвенция на Обединените нации по изменението на климата. Така изчислените корекции на годишното разпределено количество емисии следва да започнат да се прилагат от първата година, за която докладването на инвентаризациите на емисиите на парникови газове е станало задължително в съответствие с член 7, параграф 6, буква б) от Регламент (ЕС) № 525/2013 на Европейския парламент и на Съвета (4).
(5)
За да се осигури навременното изпълнение на Решение № 406/2009/ЕО и да се гарантира правната сигурност по отношение на корекциите на държавите членки за годишното разпределено количество емисии и количествата от значение за изпълнението на член 7 от Решение № 406/2009/ЕО, настоящото решение следва да влезе в сила три дни след деня на публикуването му в Официален вестник на Европейския съюз.
ПРИЕ НАСТОЯЩОТО РЕШЕНИЕ:
Член 1
Корекциите на годишното разпределено количество емисии за всяка държава членка за всяка година от периода 2013-2020 г. се установяват в приложение I.
Член 2
Когато акт, приет съгласно член 7, параграф 6, буква б) от Регламент № 525/2013, предвижда държавите членки да представят инвентаризации на емисиите на парникови газове, определени чрез стойностите на потенциала за глобално затопляне от четвъртия доклад за оценка на Междуправителствения комитет по изменение на климата, приет с Решение 15/CP.17 на Конференцията на страните по Рамковата конвенция на Обединените нации по изменението на климата, корекциите на годишното разпределено количество емисии, определени в приложение II, се прилагат, считано от първата година, за която такова докладване на инвентаризациите на емисиите на парникови газове е станало задължително. Когато се прилага настоящият член, не се прилага член 1.
Член 3
Настоящото решение влиза в сила на третия ден след публикуването му в Официален вестник на Европейския съюз.
Съставено в Брюксел на 31 октомври 2013 година.